**NÁRODNÁ RADA SLOVENSKEJ REPUBLIKY**

VI. volebné obdobie

**Návrh zákona**

**z ............ 2015,**

ktorým sa mení a dopĺňa zákon Národnej rady Slovenskej republiky č. 152/1995 Z. z. o potravinách v znení neskorších predpisov

**Národná rada Slovenskej republiky sa uzniesla na tomto zákone:**

**Čl. I**

Zákon Národnej rady Slovenskej republiky č. 152/1995 Z. z. o potravinách v znení zákona Národnej rady Slovenskej republiky č. 290/1996 Z. z., zákona č. 470/2000 Z. z., zákona č. 553/2001 Z. z., zákona č. 23/2002 Z. z., zákona č. 450/2002 Z. z., zákona č. 472/2003 Z. z., zákona č. 546/2004 Z. z., zákona č. 195/2007 Z. z., zákona č. 318/2009 Z. z., zákona č. 114/2010 Z. z., zákona č. 349/2011 Z. z., zákona č. 459/2012 Z. z., zákona č. 42/2013 Z. z., zákona č. 36/2014 Z. z., zákona č. 101/2014 Z. z. a zákona č. 30/2015 Z. z. sa mení a dopĺňa takto:

V § 6 sa za doterajší ods. 5 vkladá nový ods. 6, ktorý znie:

„(6) Každý, kto uvádza na trh potraviny, u ktorých uplynul dátum minimálnej trvanlivosti, je oprávnený tieto darovať písomnou darovacou zmluvou subjektu vykonávajúcemu charitatívnu činnosť. Tento subjekt môže takto darované potraviny spotrebovať len na účel svojej činnosti; takéto potraviny nie je oprávnený ďalej predať alebo inak komerčne využiť. Darca zodpovedá, že takto darované potraviny po uplynutí dátumu minimálnej trvanlivosti nie sú zdraviu škodlivé, nevhodné na ľudskú spotrebu alebo skazené.“.

Doterajší ods. 6 sa označuje ako ods. 7.

**Čl. II**

Tento zákon nadobúda účinnosť 1. januára 2016.